**Informatīvais ziņojums par situācijas novērtējumu, veiktajiem un plānotajiem pasākumiem konstatēto trūkumu novēršanai Nodarbinātības valsts aģentūras īstenoto Eiropas Sociālā fonda projektu uzraudzības procesā**

**Darbības programmas “Izaugsme un nodarbinātība”**

**7.1.1.specifiskais atbalsta mērķis “Paaugstināt bezdarbnieku kvalifikāciju un prasmes atbilstoši darba tirgus pieprasījumam”**

**7.2.1.1.pasākums “Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai”**

**9.1.1.1.pasākums “Subsidētās darbavietas nelabvēlīgākā situācijā esošiem bezdarbniekiem”**

Rīga 2017

**Ievads**

Ziņojums izstrādāts, pamatojoties uz Ministru kabineta 2017.gada 12.septembra protokola Nr.45, 42.§ “Informatīvais ziņojums “Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas investīciju progresu līdz 2017.gada 30.jūnijam”” 8.6.punktu, kas paredz Labklājības ministrijai (turpmāk – LM) līdz 2017.gada 1.novembrim iesniegt Ministru kabinetā informatīvo ziņojumu par situācijas novērtējumu, veiktajiem un plānotajiem pasākumiem konstatēto trūkumu novēršanai Darbības programmas “Izaugsme un nodarbinātība” 7.1.1.specifiskā atbalsta mērķa “Paaugstināt bezdarbnieku kvalifikāciju un prasmes atbilstoši darba tirgus pieprasījumam” (turpmāk - 7.1.1.SAM), 7.2.1.1.pasākuma “Aktīvās darba tirgus politikas pasākumu īstenošana jauniešu bezdarbnieku nodarbinātības veicināšanai” (turpmāk – 7.2.1.1.pasākums) un 9.1.1.1.pasākuma “Palielināt nelabvēlīgākā situācijā esošu bezdarbnieku iekļaušanos darba tirgū” (turpmāk – 9.1.1.1.pasākums) uzraudzības procesā.

Ziņojums sniedz informāciju par 7.1.1.SAM, 7.2.1.1. un 9.1.1.1.pasākumu īstenošanas gaitu, efektivitāti un sasniegtajiem rezultātiem (7.1.1.SAM un 7.2.1.1.pasākuma aktivitātes “Profesionālās tālākizglītības un profesionālās pilnveides izglītības programmu īstenošana bezdarbniekiem ar kuponu metodi”, “Neformālās izglītības ieguve ar kuponu metodi”, “Apmācība pie darba devēja”, 7.2.1.1.pasākuma aktivitātes “Darbnīcas jauniešiem”, “Pirmā darba pieredze jaunietim”, “Subsidētās darba vietas jauniešiem bezdarbniekiem”, “Darbam nepieciešamo iemaņu attīstība nevalstiskajā sektorā”, 9.1.1.1.pasākums “Subsidētās darbavietas nelabvēlīgākā situācijā esošiem bezdarbniekiem”), kā arī par paveiktajām un plānotajām darbībām konstatēto trūkumu novēršanai un turpmākai projektu ieviešanas uzraudzības pilnveidei.

**Darbības programmas “Izaugsme un nodarbinātība” 7.1.1.SAM, 7.2.1.1. un 9.1.1.1.pasākuma īstenošanas gaita, efektivitāte un sasniegtie rezultāti**

Pēc Nodarbinātības valsts aģentūras (turpmāk - NVA) rīcībā esošajiem datiem uz 16.10.2017. valstī ir reģistrēti 61 188 bezdarbnieki, reģistrētā bezdarba līmenis veido 6.6%. Salīdzinājumā ar 2014.gada janvāri (laiks, kad NVA tika uzsākti pirmie Darbības programmas “Izaugsme un nodarbinātība” projekti), reģistrēto bezdarbnieku skaits ir samazinājies vidēji par 31% jeb 30 tūkstošiem cilvēku un reģistrētā bezdarba līmenis ir krities par 3.2 procentpunktiem jeb 33% (31.01.2014. - 9.8%).

Vienlaicīgi bezdarbnieku portretā notiek straujas izmaiņas (skat. analīzi, kas iekļauta 1.tabulā): neskatoties uz to, ka kopējais bezdarbnieku skaits valstī pēdējos gados samazinās, reģistrēto bezdarbnieku vidū pieaug gados vecāko cilvēku un personu ar invaliditāti īpatsvars, savukārt ilgstošo bezdarbnieku skaits joprojām saglabājas ievērojami augsts un gandrīz nemainīgs (informācijai, 2008.gadā ilgstošo bezdarbnieku īpatsvars reģistrēto bezdarbnieku skaitā veidoja vidēji tikai 16%):

*1.tabula: Bezdarbnieku mērķa grupu portreta izmaiņas 2017.gadā salīdzinājumā ar 2014.gadu (NVA dati)*

|  |  |  |  |  |
| --- | --- | --- | --- | --- |
| **Bezdarbnieku mērķa grupas nosaukums** | **Skaits** | **Mērķa grupas īpatsvars reģistrēto bezdarbnieku kopskaitā** | **Izmaiņas kopējā reģistrēto bezdarbnieku skaitā (%)** | **Izmaiņas mērķa grupas bezdarbnieku skaitā (%)** |
| **31.01.2014.** | **30.06.2017.** | **31.01.2014.** | **30.06.2017.** |
| Kopējais reģistrēto bezdarbnieku skaits | 96 762 | 66 708 | - | - | - 31% | - |
| Bezdarbnieki vecumā 50 gadi un vairāk | 34 832 | 26 059 | 36% | 39% **↑** | - 31% | -25% |
| Personas ar invaliditāti | 9 384 | 8 626 | 9.7% | 13% **↑** | -31% | -8% |
| Ilgstošie bezdarbnieki | 33 416 | 20 381 | 34.5% | 31% **≈** | -31% | -39%(+100% salīdzinājumā ar 2008.gadu) |
| Jaunieši vecumā 15-24 gadi | 9 351 | 4 565 | 9.7% | 6.8%↓ | -31% | -51% |

Statistika liecina, ka pēdējos gados aktīvajos nodarbinātības pasākumos arvien biežāk iesaistās bezdarbnieki, kas ilgstoši ir bijuši ārpus darba vides un kuriem ir grūtāk integrēties darba tirgū, cilvēki ar zemu motivāciju meklēt darbu un ar nopietnām veselības problēmām. Līdz ar to iesaiste pasākumos ne vienmēr ir regulāra, jo dalībnieki biežāk atrodas uz slimības lapas un attaisnojoši kavē pasākumus veselības stāvokļa dēļ. Tā, piemēram, personu ar invaliditāti īpatsvars profesionālās izglītības pasākumos 2014.gadā veidoja 11%, 2016.gadā – 14%, ilgstošo bezdarbnieku īpatsvars 2014.gadā – 25%, 2016.gadā – 33%, gados vecāko personu īpatsvars 2014.gadā – 31%, 2016.gadā – 36%[[1]](#footnote-1). Savukārt subsidētās nodarbinātības pasākumos personu ar invaliditāti īpatsvars 2014.gadā veidoja 44%, 2016.gadā – 53%, gados vecāko personu īpatsvars 2014.gadā – 41%, 2016.gadā – 49%.

LM sadarbībā ar NVA un citiem partneriem regulāri vērtē apmācību un citu pasākumu atbilstību darba tirgus pieprasījumam un klientu vajadzībām un pēc nepieciešamības ievieš izmaiņas pasākumu īstenošanas nosacījumos (regulāri tiek sagatavoti informatīvie ziņojumi par situāciju darba tirgū un noteikto programmu īstenošanu un par darba tirgus prognozēm, tiek veiktas izmaiņas bezdarbnieku apmācību programmu sarakstā, notiek regulāras tikšanās un diskusijas par 7.1.1.SAM, 7.2.1.1. un 9.1.1.1.pasākumu ieviešanas progresu). Katru gadu LM iesniedz Ministru kabinetā informatīvos ziņojumus par darba tirgus īstermiņa prognozēm un bezdarbnieku un darba meklētāju prioritārajiem apmācību virzieniem[[2]](#footnote-2) un par Jauniešu garantijas programmas (turpmāk JG) īstenošanas progresu[[3]](#footnote-3). Tāpat vienreiz gadā LM gatavo informāciju Finanšu ministrijai par 2014. – 2020. gada plānošanas perioda darbības programmas “Izaugsme un nodarbinātība” 7. un 9.prioritārā virziena specifisko atbalsta mērķu ieviešanas progresu, kurā tiek iekļauta analīze un sniegts vērtējums par projektu ieviešanas gaitu.

2013.-2016.gadā tika veikti vairāki apjomīgi pētījumi par aktīvās darba tirgus politikas pasākumiem (vairāku pētījumu secinājumi ir atspoguļoti šajā ziņojuma pie specifisko aktivitāšu apraksta):

- 2013.gada Pasaules Bankas pētījums “Latvija: kurš ir bezdarbnieks, ekonomiski neaktīvais vai trūcīgais? Pēckrīzes politikas izvēļu izvērtējums” [[4]](#footnote-4);

- 2015.gada Ekonomiskās sadarbības un attīstības organizācijas pētījums „Ieguldām jauniešos: Latvija”[[5]](#footnote-5);

- 2013.-2015.gada NVA veiktie pētījumi (piesaistot dažādus ārpakalpojumu sniedzējus): “Darba tirgus specifisko reģionālo problēmu identificēšana un pasākumu izstrādāšana reģionālā darba tirgus konkurētspējas stiprināšanai”; “Izlases veida aptauja par klientu apmierinātību ar NVA pakalpojumiem”, “Pirmspensiju vecuma iedzīvotāju ekonomiskā potenciāla izvērtējums”, “Diskrmininācija Latvijas darba tirgū”, “Darba tirgus īstermiņa prognozes 2013.gadam un 2014.gadam”, “Individuālā darba ar klientiem novērtējums”, “Darba tirgus elastdrošība”, “NVA nodarbinātības pasākumu novērtējums”, “NVA pakalpojumu darba devējiem novērtējums”, “Apmācību pasākumu novērtējums”, “Aktīvā pasākuma “Darba praktizēšanas pasākumu nodrošināšana pašvaldībās darba iemaņu iegūšanai un uzturēšanai””, “Bezdarbnieku, darba meklētāju un bezdarba riskam pakļauto personu aptaujas ziņojums”, Pasaules Bankas pētījums “Aktīvās novecošanās izaicinājumi ilgākam darba mūžam Latvijā”[[6]](#footnote-6);

- 2016.gada SIA “Ernst&Young Baltic” veiktais pētījums “Nodarbinātības valsts aģentūras reģistrēto bezdarbnieku profilēšanas metodes ietekmes uz bezdarbnieku darbā iekārtošanos izvērtējums” [[7]](#footnote-7);

- 2017.gada sadarbībā ar Finanšu ministriju un Eiropas Komisijas Ietekmes izvērtējuma Pētniecības centru veikts pētījums “Profesionālās izglītības ietekme uz cilvēku spējām iekārtoties darbā: JG Latvijā”[[8]](#footnote-8).

Visu iepriekš minēto pētījumu secinājumi un priekšlikumi tika rūpīgi izvērtēti un tiek izmantoti ikdienas aktīvās darba tirgus politikas pasākumu plānošanā, īstenošanā un uzlabošanā.

 Zemāk ir sniegta analīze par 7.1.1.SAM, 7.2.1.1. un 9.1.1.1. pasākumu īstenošanas rezultātiem.

Bezdarbniekiem paredzēto apmācību pasākumu (7.1.1.SAM un 7.2.1.1.pasākuma aktivitātes) mērķis ir sniegt cilvēkam darba tirgū pieprasītas zināšanas, prasmes un iemaņas, kā arī veicināt personas iesaisti sabiedriskajā dzīvē. Apgūstot jaunas zināšanas, uzlabojas cilvēka konkurētspēja darba tirgū, bet tajā pašā laikā pieaug arī personas pašpārliecība un tiek apgūtas arī netiešās jeb kognitīvas prasmes (prasme lietot mūsdienu informācijas un komunikācijas tehnoloģijas, komunikācijas prasmes, prasmes rūpēties par sevi un apkārtējo vidi u.c.) – tādējādi tiek celts personas labklājības un labsajūtas līmenis un labumu iegūst gan sabiedrība, gan ekonomika kopumā. Diemžēl, daudzi mūsdienu pētījumi atzīst, ka ne vienmēr apmācību pasākumu efektivitāti ir iespējams novērtēt ar standarta pētniecības metodēm (J.Kluve u.c. pētnieku darbi[[9]](#footnote-9)), jo svarīgi ir spēt arī novērtēt, kā mainās personas kognitīvas u.c. prasmes. Šādi visaptverošie pētījumi Latvijā attiecībā uz bezdarbnieku apmācībām vēl nav veikti, bet ir vērts pieminēt 2013.gadā Pasaules Bankas veikto pētījumu “Latvija: kurš ir bezdarbnieks, ekonomiski neaktīvais vai trūcīgais? Pēckrīzes politikas izvēļu izvērtējums”, kas parādīja, ka pat ekonomiskās un finanšu krīzes laikā apmācību pasākumiem bezdarbniekiem ir bijuši pozitīvi īstermiņa un vidējā termiņa efekti attiecībā uz spējām iekārtoties darbā, kā arī cilvēku atalgojuma līmeni un darba kvalitātes aspektiem[[10]](#footnote-10).

Kopumā jāsecina, ka tūlītējs darbā iekārtošanās rādītājs apmācību pasākumu dalībniekiem pēdējos gados ir uzlabojies. Atbilstoši 7.1.1.SAM un 7.2.1.1.pasākuma projektu datiem, 2015.-2016.gadā vidēji 40% no visiem profesionālās izglītības programmu dalībniekiem ir atgriezušies darbā pirmo sešu mēnešu laikā kopš dalības pasākumā pabeigšanas[[11]](#footnote-11) (2010./2011.gadā – 34%, 2012./2013.gadā - 35.7%). Attiecīgi neformālās izglītības pasākumiem šis rādītājs 2015.-2016.gadā veido 32% (2010./2011.gadā – 25%, 2012./2013.gadā - 24.6%).

Diemžēl nav iespējams veikt iepriekš minēto apmācību pasākumu un vēlāk minēto JG un subsidēto nodarbinātības pasākumu rezultātu salīdzinājumu ar līdzīgo pasākumu rezultātiem citās ES dalībvalstīs, jo dažādos aktīvās nodarbinātības pasākumos šajās valstīs var būtiski atšķirties mērķa grupa, kas piedalās apmācībās, izmantotās pētniecības metodes, pētījumu veikšanas laiks u.c. faktori. LM 2017.gadā tika aicināta uzstāties Leibnicas Ekonomikas pētniecības institūta rīkotajā konferencē “Kas strādā: jauniešu nodarbinātības programmu efektivitāte”[[12]](#footnote-12). Konferences laikā tika prezentēti dažādu pasaulē īstenoto aktīvās darba tirgus politikas pasākumu izvērtējumu rezultāti. Tā profesors Džefri Smits (*Jeffrey Smith*) no Mičiganas Universitātes savā prezentācijā pieminēja, ka kopumā pēdējos gados ir vērojama strauja aktīvās darba tirgus politikas pasākumu izvērtējumu attīstība, tomēr joprojām pastāv nozīmīgas atšķirības pieejās izvērtējuma metodoloģijas izstrādei. Svarīgais visu šādu pētījumu priekšnosacījums (bet īpaši tieši apmācību pasākumu pētījumi) ir vērtēt gan īstermiņa (līdz gadam pēc programmas pabeigšanas), gan ilgtermiņa efektus (2-3 gadi pēc programmas pabeigšanas), jo īstermiņā bieži vien nodarbinātību veicinošās programmas var rādīt neitrālus jeb pat negatīvus efektus, jo bezdarbnieki pilnvērtīgi iesaistās pasākumā un atliek darba meklējumus, kamēr programma netiek pabeigta)[[13]](#footnote-13). Tāpat nav ieteicams veikt tikai vispusīgo pasākumu analīzi - jāmēģina novērtēt efekti, ko atbalsta pasākums atstāj uz dažādām mērķa grupām – bieži vien nelabvēlīgākā situācijā esošajiem bezdarbniekiem (ilgstoši, gados vecākie bezdarbnieki, personas ar invaliditāti, jaunieši u.c.) ietekme uz spējām meklēt un iekārtoties darbā ir daudz lielāka, salīdzinājumā ar parējām dalībnieku grupām. Pasaules Bankas pētnieks Deivids Robalino (*David Robalino*) (Pasaules Banka) un Džonatans Stotero (*Jonathan Stoterau*), Leibnicas Ekonomikas pētniecības institūta profesors, ir analizējuši vairāk par 1000 pētījumiem atbalsta bezdarbniekiem jomā un atzīmējuši, ka tikai vienai trešdaļai šo pētījumu tika atklāta pozitīva ietekme uz pasākumu dalībnieku spējām būt nodarbinātiem un saņemt nākotnē lielākus ienākumus salīdzinājumā ar kontrolgrupu (ne-dalībniekiem), savukārt pārejai pētījumu daļai tika atklāta neitrāla (statistiski nenozīmīga) vai pat negatīva ietekme uz spējām iekārtoties darbā salīdzinājumā ar pasākumu ne-dalībniekiem[[14]](#footnote-14). Vērtējot dažādas programmas, tika atklāts, ka lielāks efekts ir tām programmām, kurās: bezdarbniekiem tiek piedāvāts komplekss atbalsts (sākot ar darba meklēšanas atbalsta pasākumiem un beidzot ar izglītības programmām vai subsidēto nodarbinātību); tiek veikta personas profila priekšizpēte, lai saprastu, kādas tieši programmas būs piemērotākas konkrētajam cilvēkam; pastāv iespējas iegūt praktisko darba pieredzi (subsidētā nodarbinātība, darba vidē balstītas mācības). Vērtējot aktīvās darba tirgus politikas pasākumus Latvijā ir jāatzīmē, ka visi abu pētnieku prezentācijā minētie kvalitātes un veiksmes kritēriji ir ieviesti praksē un aktīvi tiek izmantoti darbā ar reģistrētajiem bezdarbniekiem.

2018.gadā Latvijā ir plānots veikt divus nozīmīgus novērtējumus, kas ļaus saņemt vispusīgu aktīvās darba tirgus politikas pasākumu rezultātu analīzi un kalpos par papildus avotu bezdarbnieku vajadzību un portreta padziļinātai izzināšanai[[15]](#footnote-15). 2017.gadā ir uzsākta zinātniskā pētījuma par sociālās atstumtības riskam pakļauto bezdarbnieku iespējām iekļauties darba tirgū īstenošana (to īstenos Ekonomiskās sadarbības un attīstības organizācijas eksperti), kura ietvaros ir plānots veikt NVA pasākumu ietekmes novērtējumu, analizējot pasākumu dalībnieku un jauniešu-bezdarbnieku gaitas darba tirgū īsākā un ilgākā termiņā (arī ietekmi uz darba ienākumiem, ieņemamā amata atbilstību iegūtajām zināšanām NVA pasākumos un tml.). 2017.gadā Ekonomiskās sadarbības un attīstības organizācijas eksperti ir bijuši misijas sanāksmē, kurā tika diskutēts par attiecīgā izvērtējuma tvērumu un par to, kā tiks izmantots dalībnieku un līdzīga raksturojuma kontroles grupu salīdzinājums, lai iegūtu informāciju par pasākumu reālo ietekmi. Tāpat 2018.gadā tiks veikts JG visaptverošs izvērtējums.

Lai veicinātu apmācību pasākumu pieejamību plašākam reģistrēto bezdarbnieku un iedzīvotāju lokam Latvijā, 2016.gadā ir sākusies konkurētspējas paaugstināšanas pasākumu (kursi, semināri, lekcijas un citas nodarbības darba meklēšanas metožu apguvei, bezdarbnieku psiholoģiskajam atbalstam un darba tirgum nepieciešamo pamatprasmju un iemaņu apguvei) izstrāde elastīgu apmācību formā (e-apmācību moduļu izstrāde). Tas padarīs pieejamāku daļu apmācības personām ar pārvietošanās un veselības problēmām (personas ar invaliditāti, gados vecāki cilvēki, personas ar ierobežotām mobilitātes iespējām, kas dzīvo attālākajos reģionos). Tā 2016. gadā tika izstrādāts e-apmācības modulis „Motivācijas vēstules sagatavošana un sagatavošanās darba intervijai”[[16]](#footnote-16). Šis apmācību modulis pieejams NVA CV un vakanču portālā, kā arī autorizējoties portālā Latvija.lv. Līdztekus minētais apmācību e-modulis ir pieejams jebkuram interesentam, tādējādi preventīvi mazinot bezdarba iestāšanos risku.

Tāpat kopš 2017.gada bezdarbniekiem tiek nodrošināta iespēja kārtot profesionālās kvalifikācijas eksāmenu un novērtēt ārpus formālās izglītības sistēmas iegūto profesionālo kompetenci[[17]](#footnote-17), tādējādi tiek ekonomēti valsts resursi un veicināta bezdarbnieku ātrāka atgriešanās darba tirgū. Kopējais plānotais 7.1.1.SAM projekta finansējums veido 91 482 269 euro (projekta īstenošanas laiks: 2015.-2023.gads), līdz 31.08.2017. maksājumu pieprasījumos ir iesniegti 30 136 832 euro, bet apstiprināti 26 918 169 euro (28% no kopējā plānotā finansējuma). Atbalstu savu prasmju uzlabošanai saņēmuši 35 568 reģistrētie bezdarbnieki (44% no kopējā prognozētā dalībnieku skaita; 80 640 dalībnieki). Attiecībā pret normatīvajā regulējumā apstiprināto maksājumu plānu, 2017.gadā plāns ir izpildīts par 66.5% (2017.gada plāns – 13 082 641 euro, izpilde – 8 703 782 euro, Kohēzijas politikas fondu daļa), savukārt izpilde pret augustu veido – 93.7%.

Atbalsts jauniešu nodarbinātības veicināšanai tiek sniegts 7.2.1.1.pasākuma ietvaros - tas ir viens no diviem projektiem, kas tiek īstenots JG ietvaros. 7.2.1.1.pasākuma īstenošanas progress un tā ietvaros īstenoto pasākumu efektivitātes detalizēts izvērtējums ir sniegts LM informatīvajā ziņojumā par JG īstenošanas progresu (2017.gada 25.aprīļa Ministru kabineta sēdes protokols Nr.21, 38.§)[[18]](#footnote-18).

7.2.1.1.pasākums paredz visaptverošu pieeju reģistrēto jauniešu bezdarbnieku iekļaušanai izglītības sistēmā un darba tirgū. Kopš 2014.gada janvāra jaunieši, kas iegūst reģistrētā bezdarbnieka statusu NVA, vecumā no 15 līdz 29 gadiem ciešā sadarbībā ar karjeras konsultantu un citiem speciālistiem var noskaidrot savas stiprās puses, saņemt informāciju par Latvijā pieejamām darbavietām, iegūt jaunas prasmes un pirmo darba pieredzi, iesaistīties apmācībās, kā arī saņemt atbalstu uzņēmējdarbībai. Kopumā jauniešiem ir pieejami desmit atbalsta pasākumi, kuros dalība tiek noteikta, balstoties uz profilēšanas[[19]](#footnote-19) rezultātiem un ņemot vērā jaunieša iepriekšējo pieredzi darba tirgū, iegūto izglītību, kā arī iemaņu un prasmju līmeni. Profilēšanas sistēma pati pēc sevis ir efektīvs instruments, lai nodrošinātu, ka aktīvajos nodarbinātības pasākumos iesaista tieši tos bezdarbniekus, kam patiešām tās var sniegt labumu, tādējādi prioritizējot, piemēram, personu ar zemāku prasmju un izglītības līmeni iesaisti apmācību pasākumos, jo augsti kvalificētu personu iesaiste var nesniegt tautsaimniecībai ieguvumu, un tajā pašā laikā var radīt deformējošus efektus.

2016.gadā tika veikts pētījums “Nodarbinātības valsts aģentūras reģistrēto bezdarbnieku profilēšanas metodes ietekmes uz bezdarbnieku darbā iekārtošanos izvērtējums”[[20]](#footnote-20). Pētījuma ietvaros tika salīdzināti darbā iekārtošanas rādītāji dalībniekiem un ne-dalībniekiem dažādos atbalsta, tajā skaitā JG pasākumos. Uzreiz jāpasvītro, ka izvērtējumā tika veikts īstermiņa novērtējums – darba iekārošanās sešu mēnešu laikā pēc dalības pabeigšanas, un, iespējams, rezultāti būtiski mainītos, ja izvērtējums būtu ilgtermiņa un tiktu novērtēti arī tādi faktori kā jaunajā darbā pavadītais laiks, ienākumu līmeņa pieaugums vai citi darba kvalitāti raksturojoši rādītāji (piemēram, jaunā darba atbilstība izglītībai vai iepriekšējai profesijai). Tomēr kopumā tieši JG nodarbinātības pasākumiem (pirmā darba pieredze jaunietim, subsidētā nodarbinātība JG ietvaros un ārpus tās, darba iemaņu attīstība nevalstiskajā sektorā) bija novērojams pozitīvs efekts uz darbā iekārtošanos salīdzinājumā ar pasākumu ne-dalībniekiem*.*

Saskaņā ar JG projektu (NVA un Valsts izglītības attīstības aģentūras projekts) sniegto informāciju, kopējais vidējais darbā iekārtošanas rādītājs[[21]](#footnote-21) jauniešiem, kas piedalījušies JG pasākumos 2016.gada septembra beigās veidoja 48%. Vidējais darbā iekārtošanas rādītājs jauniešiem, kas piedalījušies NVA pasākumos “Pirmā darba pieredze jaunietim” un “Subsidētās darba vietas jauniešiem bezdarbniekiem” veido 83%, NVA profesionālās apmācību programmas beidzējiem – 45%, neformālās izglītības programmu dalībniekiem – 36% un tiem, kas piedalījušies pasākumā “Darbam nepieciešamo iemaņu attīstība nevalstiskajā sektorā” – 31%.

Vienlaikus 2014.-2016.gadā no visiem JG programmas dalībniekiem vecumā 15-24 gadi (kopumā 60 890 personas, tajā skaitā NVA projektā - 54 395 un Valsts izglītības attīstības aģentūras projektā – 6 495) pirmajos četros mēnešos:

- 27% jeb 14 932 personas iekārtojušies darbā;

- 31% jeb 16 591 personas saņēmuši vismaz vienu darba piedāvājumu (informāciju par vakanto darba vietu);

- 20% jeb 12 429 personas uzsākuši dalību apmācībās, pirmās darba pieredzes iegūšanas u.c. NVA un Valsts izglītības attīstības aģentūras ilgtermiņa atbalsta pasākumos;

- 52% saņēmuši karjeras konsultanta atbalstu.

Pirmajos četros mēnešos kopš bezdarbnieka statusa saņemšanas vai pieteikuma iesniegšanas dalībai JG vidēji 45% jauniešu iestājas atbalsta pasākumā vai atgriežas darba tirgū, savukārt vidēji 19% no visiem jauniešiem zaudē bezdarbnieka statusu pienākumu nepildīšanas dēļ. Kopējais plānotais 7.2.1.1.pasākuma finansējums veido 33 977 163 euro (projekta īstenošanas laiks: 2014.-2018.gads), līdz 31.08.2017. maksājumu pieprasījumos ir iesniegti 24  417 340 euro (attiecīgi 71.9 % no finanšu rādītāja, kas sasniedzams līdz 2018.gada 31.decembrim). Pasākuma ietvaros atbalstu saņēmuši 15 191 jaunieši[[22]](#footnote-22) (80% no kopējā prognozētā dalībnieku skaita; 19 000 dalībnieki).

Atbalsts ilgstošo bezdarbnieku, personu ar invaliditāti un citu mērķa grupu iesaistei nodarbinātībā tiek sniegts 9.1.1.1.pasākuma ietvaros (subsidētās nodarbinātības pasākumi). Subsidētās nodarbinātības pasākumi Latvijā tiek īstenoti vairāk nekā 12 gadus. Šo pasākumu mērķis ir veicināt nelabvēlīgākā situācijā esošo bezdarbnieku (ilgstošo bezdarbnieku, gados vecāko cilvēku, personu ar invaliditāti, personu ar vairākiem apgādājamiem vai bēgļa vai alternatīvās personas statusu) pagaidu nodarbināšanu un pastāvīgu iekļaušanos darba tirgū. Visos šī ziņojuma 4.-5.lpp. minētājos pētījumos subsidētās nodarbinātības pasākumu īstenošanas rezultāti ir novērtēti diezgan augstu, pateicoties šādiem aspektiem: šo pasākumu ietvaros ar bezdarbnieku kopš pirmās dalības dienas tiek noslēgts darba līgums un persona stājas darba tiesiskajās attiecībās, saņemot ikmēneša atalgojumu un veicot darbaspēka nodokļu nomaksu; personai ir pieejams atbalsts veiksmīgai integrācijai darba vietā – darba vadītāja pakalpojumi, atbalsta personas darba, ergoterapeita konsultācijas, tiek veikta darba vides pielāgošana atbilstoši personas vajadzībām (pēc nepieciešamības). Rezultātā subsidētās nodarbinātības pasākumiem to īstenošanas specifikas dēļ vienmēr ir vieni no augstākajiem darbā iekārtošanās rādītājiem – vidēji 75-85% robežās (NVA projekta dati; pasākumu dalībnieku, kas paliek nodarbināti 6 mēnešu laikā pēc dalības pasākumā pabeigšanas īpatsvars kopējā pasākuma beidzēju skaitā 2014.-2016.gadā).

Kopš 2016.gada subsidētās nodarbinātības pasākumos ir pieejams atbalsta personas pakalpojums  bezdarbniekiem ar garīga rakstura traucējumiem. Atbalsta persona veic šādas funkcijas: līdzdalība pārrunās ar darba devēju, atbalsta sniegšana darba vadītāja norādīto darba uzdevumu apguvē un izpildē, komunikācijas un saskarsmes veidošana ar darba devēju, darba vadītāju un kolēģiem, psiholoģiska un motivējoša atbalsta sniegšana personai ar garīgā rakstura traucējumiem, palīdzība darba kārtības un darba pienākumu ievērošanā.

Kopējais plānotais 9.1.1.1.pasākuma finansējums veido 37 218 825 euro (projekta īstenošanas laiks: 2015.-2023.gads), līdz 31.08.2017. dažādu projekta aktivitāšu īstenošanai ir novirzīti 9 395 862 euro (25% no kopējā plānotā finansējuma), savukārt maksājumu pieprasījumos ir iesniegti un apstiprināti 9 395 862 euro (attiecīgi 82.65 % no finanšu rādītāja, kas sasniedzams līdz 2018.gada 31.decembrim). Pasākuma ietvaros atbalstu saņēmuši 1 941 bezdarbnieks (37% no kopējā prognozētā dalībnieku skaita; 5 177 dalībnieki).

Kopumā jāsecina, ka, kaut arī reģistrēto bezdarbnieku skaits katru gadu samazinās, tas būtiski neietekmē dalībnieku skaita izmaiņas aktīvajos nodarbinātības pasākumos (līdz šim un arī pašreiz kopējais pieteikumu skaits dalībai pasākumos, atbilstoši profilēšanas rezultātiem, pārsniedz bezdarbniekiem piedāvāto pakalpojumu skaitu). Tāpat svarīgi ņemt vērā, ka, atbilstoši Eiropas Komisijas nodarbinātības situācijas izvērtējumam, valstī joprojām paliek viens no zemākajiem bezdarbnieku iesaistes aktīvās darba tirgus politikas pasākumos rādītājiem[[23]](#footnote-23). Pēdējos gados būtiski nemainās arī bezdarbnieku ar zemāko izglītības īpatsvars – vidēji 50% no visiem NVA reģistrētajiem bezdarbniekiem ir saņēmuši vispārējās vidējās izglītības vai zemāko izglītības līmeni.

Ņemot vērā iepriekš veikto analīzi, kā arī dažādu pētījumu rezultātus un projektu iesniegto papildus informāciju par darbā iekārtošanās rādītājiem secināms, ka visos trijos šajā ziņojumā minētajos pasākumos nav nepieciešams veikt būtiskas saturiskās izmaiņas un grozīt iepriekš noteiktos rezultatīvos rādītājus, tajā skaitā samazinot pasākumu īstenošanai atvēlēto finansējumu. Papildus secināms, ka 2013.-2015.gadā, iepriekš minēto pasākumu plānošanas un uzsākšanas laikā, jau tika veiktas papildus darbības, lai pielāgotu pasākumus esošajai situācijai un klientu vajadzībām (piemēram, tika ieplānots īstenot daļu apmācību elastīgā formā, tika izstrādātas jaunas metodes darbam ar cilvēkiem, kas ilgstoši meklē darbu, tika intensificēts darbs ar jauniešiem NVA filiālēs, tika paplašināts atbalsts reģionālajai mobilitātei, personām ar invaliditāti ieviesti jauni pakalpojumi (atbalsta personas darbā u.c.), līdz ar to tuvākajā nākotnē nav plānots būtiski mainīt 7.1.1.SAM, 7.1.2.1. un 9.1.1.1.pasākumu ietvaros bezdarbniekiem piedāvāto pakalpojumu klāstu. Būtiski atzīmēt, ka 2013.-2014.gadā katram aktīvās darba tirgus politikas pasākumam, kuram piesaistīts Eiropas Sociālā fonda vai Jaunatnes nodarbinātības iniciatīvas finansējums, tika veikts padziļināts sākotnējais ietekmes novērtējums un pasākumu īstenošanas kārtība un nosacījumi tika apstiprināti, sadarbojoties ar plašu partneru loku Finanšu ministrijas vadītājā ES fondu Uzraudzības komitejā un tās apakškomitejās.

Vienlaikus ir svarīgi pieminēt, ka pašreiz ir konstatētas nepilnības 7.1.1.SAM, 7.1.2.1. un 9.1.1.1.pasākumu aktivitāšu uzraudzības procesā – informācija par šo jautājumu tiek sniegta ziņojuma turpinājumā.

**Informācija par paveiktajām un plānotajām darbībām 7.1.1.SAM, 7.2.1.1. un 9.1.1.1.pasākumos konstatēto trūkumu novēršanai un turpmākai projektu ieviešanas uzraudzības pilnveidei**

Informatīvajā ziņojumā “Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas investīciju progresu līdz 2017.gada 30.jūnijam” minēts, ka Centrālā finanšu un līgumu aģentūra (turpmāk - CFLA) 2016.gadā ir veikusi pārbaudes triju NVA Eiropas Sociālā fonda (turpmāk – ESF) projektu īstenošanas vietās (apmācību pasākumi un subsidētās darba vietas reģistrētajiem bezdarbniekiem, tajā skaitā arī jauniešiem, jauniešu iesaiste darba prasmju uzlabošanā nevalstiskajās organizācijās) un gandrīz 30% gadījumu pasākumu īstenošanas vietās tika konstatēti dažādi pārkāpumi un neatbilstības (piemēram, apmācību pasākumi nenotiek saskaņā ar semināru/mācību/citu pasākumu grafikā norādīto, darba vietā neatrodas visi pasākuma dalībnieki, uzņēmumi, kuri iesaistīti pasākumos, norādītajās adresēs nav atrodami, pasākuma īstenošanas vietās nav nodrošinātas obligātās publicitātes prasības).

Ņemot vērā iepriekš minēto pārbaužu statistiku, kā arī faktu, ka CFLA nebija nodrošināta piekļuve aktuālajai informācijai gan par pasākuma dalībniekiem, gan līgumiem par pasākumu norisi un citai nepieciešamajai informācijai kontroļu veikšanai, un NVA līdz 2017.gada 30.jūnijam nebija ieviesusi izmaiņas iekšējās kontroles sistēmā, lai stiprinātu apmācību pasākumu uzraudzības procesu, 04.09.2017. CFLA līdz pārliecības gūšanai par projektu uzraudzības sistēmas uzlabošanu ir apturējusi maksājumu pieprasījumu apstiprināšanu (šobrīd izskatīšanā ir NVA iesniegtie maksājumu pieprasījumi par summu ~ 7 miljoni EUR), kas kavē LM noteikto finanšu mērķu izpildi. Lēmumu par maksājumu plūsmas atjaunošanu CFLA plāno pieņemt līdz 15.12.2017.

LM regulāri organizē pārraudzības sanāksmes, kurās piedalās NVA projektu vadītāji, CFLA un Finanšu ministrijas pārstāvji, un kuru ietvaros tiek risināti aktuāli projektu īstenošanas, finanšu uzraudzības, izvirzīto mērķu un rādītāju sasniegšanas jautājumi u.c. Lai risinātu iepriekš minēto problēmu, 2017.gada jūlijā-oktobrī LM un NVA organizēja vairākas tikšanās ar CFLA un Finanšu ministriju, lai padziļināti izpētītu iepriekš veikto auditu rezultātus un vienotos par rīcībām, kas varētu uzlabot pasākumu īstenošanas uzraudzību un mazinātu pārbaudēs konstatēto trūkumu skaitu[[24]](#footnote-24). Pārrunu laikā tika konstatēts, ka CFLA un revīzijas iestādes auditoriem nav pieejama aktuāla vispusīga informācija par:

1) **apmācību pasākumu grafikiem, subsidēto darba vietu īstenošanas vietām** - saskaņā ar 25.01.2011. Ministru kabineta noteikumu Nr.75 “Noteikumi par aktīvo nodarbinātības pasākumu un preventīvo bezdarba samazināšanas pasākumu organizēšanas un finansēšanas kārtību un pasākumu īstenotāju izvēles principiem” 34.7 punktu un NVA iekšējiem kārtības noteikumiem un ar izglītības iestādēm noslēgto līgumu nosacījumiem, NVA, izglītības iestādei, prakses vietai un bezdarbniekam savstarpēji rakstiski vienojoties, var tikt mainīts apmācību pasākumu un prakses organizēšanas laiks. Ja tiek veiktas izmaiņas apmācību programmas īstenošanas grafikā, izglītības iestāde informē par to NVA elektroniski un izmaiņas tiek ievadītas Bezdarbnieku uzskaites un reģistrēto vakanču informācijas sistēmā (turpmāk – BURVIS);

2) **bezdarbniekam uzticētā darba specifiku, darba laika grafiku, faktisko darba adresi un pārvietošanas maršrutiem starp darba objektiem** - auditoriem pilnā apjomā nav pieejama aktuālā informācija par līgumiem, kas ir noslēgti starp darba devēju un bezdarbnieku, NVA un darba devēju, kā arī šo līgumu grozījumiem – rezultātā var rasties gadījumi, kad bezdarbniekam darba specifikas dēļ ir jāpārvietojas pa objektiem (automašīnu vadītāji, apsargi u.c. profesijas strādnieki) un viņi darba laikā nav atrodami pēc pasākuma īstenošanas vietas adreses;

3) **reģistrētā bezdarbnieka statusa zaudēšanu pasākumu dalībniekiem pirms vai pasākuma iesaistes laikā** - saskaņā ar Bezdarbnieku un darba meklētāju atbalsta likuma 12.pantu, persona var zaudēt bezdarbnieka statusu pirms iesaistes pasākumā, jo tā ir atradusi darbu vai nav pildījusi bezdarbnieka pienākumus u.c. iemeslu dēļ;

4) **bezdarbnieku slimības lapām un attaisnotajām prombūtnēm darba laikā**. Saskaņā ar Bezdarbnieku un darba meklētāju atbalsta likuma 14.panta trešo daļu, bezdarbnieki var attaisnoti kavēt darbu vai apmācības, ja bezdarbniekam iestājusies pārejoša darbnespēja; bezdarbnieks kopj slimu bērnu; pamatojoties uz izsaukumu, bezdarbnieks ierodas izziņas iestādē, prokuratūrā, tiesā vai piedalās tiesas sēdē kā piesēdētājs; pirmās pakāpes radinieka vai laulātā nāve; ierašanās nav iespējama sakarā ar dalību citos aktīvajos nodarbinātības pasākumos vai citu individuālajā darba meklēšanas plānā paredzēto pasākumu īstenošanu; ir citi objektīvi apstākļi, kas nav atkarīgi no bezdarbnieka gribas. Likumā ir noteikts, ka bezdarbniekam ir jāierodas NVA tikai pirmajā darba dienā pēc iepriekš minēto attaisnojošo iemeslu izbeigšanās, uzrādot attaisnojošo iemeslu apstiprinošu dokumentu. Līdz ar to jāņem vērā, ka informācija par šādiem gadījumiem tiks ievadīta BURVIS sistēmā ar laika nobīdi, nevis pirmajā gadījuma iestāšanās dienā.

Lai nodrošinātu aktuālās informācijas pieejamību CFLA, un izpildītu Ministru kabineta 2017.gada 12.septembra protokola Nr.45, 42.§ 8.6.punkta nosacījumus, ir notikusi tikšanās un panākta vienošanās starp NVA un CFLA par attālinātās piekļuves nodrošināšanu BURVIS informācijas sistēmai, sākot ar 2017.gada 1.novembri. Attālinātā pieeja ļaus piekļūt aktuālai informācijai par reģistrēta bezdarbnieka statusu, apmācību programmu īstenošanas grafikiem, līgumiem, kas noslēgti starp NVA, darba devēju un bezdarbnieku u.c. Vienlaikus, lai nodrošinātu informācijas apmaiņu attiecībā uz to informācijas daļu, kas nav pieejama BURVIS, sākot ar 12.10.2017., CFLA ir nodrošināta piekļuve NVA serverim, kurā ir pieejama visa ar projektu īstenošanu saistītā aktuālā informācija (līgumi starp NVA un darba devējiem, darba līgumi starp darba devējiem un bezdarbniekiem, apmācību īstenošanas grafiki u.tml.). Lai izpildītu iepriekš minēto nosacījumu, nav nepieciešams veikt grozījumus iekšējos normatīvajos aktos, jo Eiropas Savienības struktūrfondu un Kohēzijas fonda 2014. – 2020.gada plānošanas perioda vadības likuma 12.panta ceturtās daļas 1.punktā jau ir noteiktas CFLA tiesības pieprasīt un saņemt no ES fondu vadībā iesaistītajām institūcijām, projekta iesniedzēja un finansējuma saņēmēja informāciju, kas nepieciešama, lai nodrošinātu projektu uzraudzību un kontroli.

Sākot ar 2017.gada augustu, NVA pastiprināja uzraudzību 7.1.1.SAM, 7.2.1.1. un 9.1.1.1.pasākumu īstenošanas vietās[[25]](#footnote-25) - ESF projektu koordinējošie eksperti NVA filiālēs dodas uz izglītības iestādēm un to filiālēm, lai pārbaudītu bezdarbnieku esamību uz vietas un izglītības iestāžu/darba devēju precīzu faktu fiksēšanu pamatojošajos dokumentos (izglītības iestādēm ir noteikts pienākums atzīmēt kavējumus apmeklējumu žurnālā ne vēlāk kā 20 minūtes pēc nodarbības sākuma; ir ieviestas parakstu lapas par katras nodarbības faktisko apmeklējumu). Ja pārbaudēs tiek konstatēti izglītības iestāžu pārkāpumi, tie nekavējoties tiek iesniegti izskatīšanai NVA izveidotajai apmācību īstenotāju izvēles komisijai, lai laicīgi pieņemtu lēmumu par attiecīgās izglītības iestādes svītrošanu no NVA piedāvāto īstenoto apmācību īstenotāju saraksta. Tādējādi divu mēnešu laikā ir izdevies apsekot gandrīz 500 pasākumu īstenošanas vietas (kas ir līdzvērtīgs NVA 2016.gadā veiktajam pārbaužu apjomam). Tiklīdz tiks apkopota informācija par izglītības iestādēs veiktajām pārbaudēm, to ir plānots izvērtēt un izmantot jaunās NVA uzraudzības sistēmas izveidei un tās efektīvas darbības nodrošināšanai (apraksts par jaunu uzraudzības sistēmu iekļauts zemāk). To ir plānots izdarīt 2017.gada novembrī. Izstrādes stadijā atrodas divi elektroniskie pakalpojumi izglītības iestādēm – vienā no tiem tiek plānots nodrošināt izglītības iestādēm iespēju e-vidē veikt mācību grupu plānošanu, komplektēšanu, sagatavot nodarbību grafikus, veikt apmeklējumu uzskaiti, sagatavot un iesniegt NVA atskaites par organizēto apmācību, savukārt otrajā - veikt bezdarbnieku esamības virs pārbaudi (salīdzināt informāciju, kas ir iekļauta par personu BURVIS sistēmā ar informāciju, ko iesniedz izglītības iestādes).

LM 2017.gada septembrī veica esošo tiesību normu atbilstības pārbaudi un veica pārrunas ar NVA par esošo uzraudzības procesu pilnveidošanu. MK noteikumu Nr.75 15.4.apakšpunktā ir minēts, ka izglītības iestāde var īstenot bezdarbnieku apmācību, ja pēdējā gada laikā nav būtiski pārkāpti pasākumu īstenošanas nosacījumi. Šajā apakšpunktā ir uzskaitīti arī būtiskie pārkāpumi, par kuriem izglītības iestādi var izslēgt no apmācību pasākumu īstenotāju saraksta. Tas notiek, ja izglītības iestāde:

- neievēro pasākumu īstenošanas nosacījumos izglītības iestādēm noteiktajā norēķinu kārtībā;

- neievēro normatīvajos aktos un pasākumu īstenošanas nosacījumos noteiktās prasības (atbilstošas materiālās bāzes esība, drošu un veselībai nekaitīgu mācību apstākļu nodrošināšana), un tas apdraud mācību procesa norisi;

- neievēro kārtību, kādā nosakāma bezdarbnieku un darba meklētāju piemērotība un kādā bezdarbnieki un darba meklētāji ieskaitāmi apmācības dalībnieku skaitā un atskaitāmi no tā;

- izglītības iestāde noteikusi bezdarbniekam vai darba meklētājam jebkāda veida papildu maksu par dalību apmācībā vai noteikusi citas finansiāla rakstura saistības;

- izglītības iestāde apzināti sniedz NVA nepatiesu informāciju, vai sadarbība noslēgta uz nepatiesas informācijas pamata.

2017.gada septembrī NVA izsūtīja izglītības iestādēm brīdinājuma vēstules un vēlreiz atgādināja par tiesību aktos noteiktajiem pienākumiem, īstenojot apmācību programmas bezdarbniekiem. Tāpat tika pārskatīti esošie darba devēju pārkāpumi pasākumu īstenošanā un darba devējiem izteikti rakstiski brīdinājumi par sadarbības pārtraukšanu – ar dažiem darba devējiem sadarbība tika pārtraukta. Vienlaikus NVA organizēja informatīvos pasākumus pakalpojumu sniedzējiem un filiālēm – presē tika ievietota papildus informācija darba devējiem par piemērojamām sankcijām pakalpojumu īstenošanas noteikumu neizpildes gadījumā, novadītas informatīvās dienas filiāļu vadītājiem un semināri apmācību īstenotājiem, tajā skaitā izglītības iestādēm. 2017.gada novembrī ir plānots informatīvais seminārs izglītības iestādēm kopā ar CFLA pārstāvjiem.

Savukārt LM pašreiz gatavo grozījumus MK noteikumos Nr.75, kas noteiks stingrākas prasības un paredzēs pasākumu organizētājiem finansiāla rakstura atbildību par normatīvo aktu prasībām neatbilstošu pasākumu īstenošanu (ir plānots atrunāt detalizētāk par kādiem pārkāpumiem un cik ātri izglītības iestāde tiks svītrota no apmācību pasākumu veicēju saraksta, kā un pēc kāda laika izglītības iestādei būs iespējams atjaunot statusu; tiek izskatīta iespēja ieviest apliecinājumus par pienākumu ievērošanu, kurus parakstīs izglītības iestādes). Vienlaikus, lai veicinātu izglītības iestāžu finansiālo atbildību, MK noteikumos Nr.75 noteikto pārkāpumu gadījumā LM izskata iespējas papildināt MK noteikumu 19.1 punktu, paredzot NVA tiesības pieprasīt izglītības iestādei atmaksāt nepamatoti izlietoto finansējumu (par kārtību, kādā tiks veikta atmaksāto līdzekļu uzskaite un kā tiek izlietoti atmaksāti līdzekļi ir plānots vienoties ar Finanšu ministriju un CFLA). Savukārt NVA iekšējos normatīvajos aktos pēc grozījumu stāšanās spēkā būs nepieciešams klasificēt un detalizēti aprakstīt gadījumus (pārkāpumus), kuros iestāsies izglītības iestādes finansiāla atbildība. Papildus pašreiz tiek apsvērta nepieciešamība pārskatīt pasākumu finansēšanas kārtību, samazinot avansā izmaksājumā finansējuma daļu izglītības iestādei (saskaņā ar MK noteikumu Nr.75 34.2. punktu, 50 % no apmācību kupona vērtības NVA pārskaita izglītības iestādei 30 dienu laikā pēc izglītības iestādes rēķina saņemšanas un 50 % no apmācību kupona vērtības pārskaita pēc apmācību pasākumu pabeigšanas). Grozījumi MK noteikumos Nr.75 indikatīvi varētu stāties spēkā 2018.gada 1.ceturksnī.

Lai stiprinātu ESF projektu uzraudzības kārtību, uzlabotu veikto pārbaužu efektivitāti un būtiski samazinātu neatbilstību skaitu pārbaužu laikā, LM vienojās ar NVA par izmaiņām esošajā ESF projektu uzraudzības sistēmā.

NVA plānots veikt strukturālas izmaiņas, likvidēt Uzraudzības nodaļu (turpmāk – UN), iekļaut personālu Eiropas Savienības fondu projektu departamenta (turpmāk - ESF PD)) un Pakalpojumu departamenta (turpmāk – PD) struktūrā, lai koncentrētu projektu līmenī pārbaužu funkciju veikšanu pasākuma īstenošanas vietās, tādejādi uzlabojot ESF projektu uzraudzības sistēmu, veicinātu pārbaužu rezultātu pozitīvu  atzinumu pieaugumu. Kontroles funkcijas pamatā veiks projekti – filiāļu koordinējošie eksperti (pakļautība: funkcionāli – projekta vadītājam; tiešā – filiāles vadītājam), kā arī projektu administrējošais personāls (pakļautība: funkcionālā - ESF projektu departamenta vadītājam; tiešā – projektu vadītājam). Papildus virsuzraudzību veiks Risku vadības un iekšējās kontroles nodaļa (pakļautība: NVA direktors).

Plānotais termiņš strukturālo izmaiņu pabeigšanai ir 30.12.2017. Informācija par pārbaudēs identificētajām neatbilstībām, riskiem, veicamajiem pasākumiem to novēršanai tiks iesniegta NVA direktoram, direktora vietniekiem,  arī NVA Aktīvo nodarbinātības un preventīvo bezdarba samazināšanas pasākumu rezultatīvo rādītāju un finanšu līdzekļu sadales komisijai un Projektu uzraudzības komisijai.

UN (pēc reorganizācijas – ESF PD) veic pārbaudes pasākumu īstenošanas vietās un filiālēs, pēc noteiktas standarta formas ar iekļautiem kritērijiem: apmeklētība, pasākumu īstenošanas nosacījumu ievērošana, dokumentu pārvaldība, iepriekšējā pārbaudē neatbilstību novēršana, ESF vizuālās identitātes prasību ievērošana. Plānotajām pārbaudēm projektu īstenošanas vietās  biežums atkarīgs no projekta konkrētā pasākuma riska līmeņa novērtējuma – zems, vidējs, augsts. Zema riska – 10% no pasākuma īstenotājiem, vidēja riska 20 % - no pasākuma īstenotājiem, augsta riska – 30%  no pasākuma īstenotājiem.

Plānots stiprināt ESF projektu uzraudzības kārtību, Risku vadības un iekšējās kontroles nodaļai (turpmāk – RVIKN) vienu reizi mēnesī līdz 15.datumam būs pienākums sniegt īsu ziņojumu NVA direktorei un direktores vietniekiem par identificētajiem riskiem, veikto uzraudzību; izvērtēt ESF projektiem vienu reizi pusgadā īstenošanas un kontroles procesu. Papildus minētajam izlases kārtībā nodaļas pārstāvis piedalīsies kā novērotājs pārbaužu veikšanā pasākuma īstenošanas vietās un veiks pārbaužu kvalitātes kontroli.

Papildus kontroļu ieviešanai un monitoringa nodrošināšanai:

* datu kvalitātes riska novēršanai t.i. pasākuma īstenošanas vietas adreses atbilstības nodrošināšanai BURVIS datiem, plānots sākot ar 26.10.2017. filiāļu vadītājiem uzsākt papildkontroles, ievērojot rotācijas principu t.i. vienas filiāles vadītājs veic attālinātu pārbaudi otrai filiālei, izmantojot piekļuvi NVA serverim, uz kura elektroniski glabājas ar pasākuma īstenotājiem noslēgtie līgumi un to vienošanās. Minētās papildkontroles viens no ieviešanas mērķiem ir arī panākt filiāļu darbinieku darba kvalitātes uzlabošanu. Lai, fiksējot konstatēto, nevis nemanāmi novēršot neatbilstību, izvērtētu iemeslus un veiktu nepieciešamās preventīvās darbības. Datu kvalitātes atbilstība BURVIS tiks vērtēta NVA nodarbināto darba novērtēšanas izpildes 2017.gada novērtēšanā;
* filiāļu vadītāji bezdarbnieku statusa atbilstības pārbaudes ietvaros, papildus no š.g. septembra veic arī bezdarbnieka individuālā darba meklēšanas plāna pārbaudi, kurā iekļauta pasākumu atbilstības pārbaude, savukārt PD veic papildkontroli attālināti un klātienē laikā atbilstoši Metodikai statusa administrēšanas pārbaužu veikšanai (aktualizēta š.g. augustā);
* KVS vadītājam uzdots veikt kvalitātes procesa auditus, ar mērķi konsultatīvo vizīšu laikā filiālēs vērtēt ESF projektu pasākumu īstenošanas neatbilstības no procesa aspekta un to ietekmi uz pasākuma īstenošanas kvalitāti, nepieciešamos pilnveidojumus procesa uzlabošanai. Šobrīd tiek veiktas konsultatīvās vizītes, pamatojoties uz NVA *Intranet* vidē un citā informācijas ceļā saņemtajiem jautājumiem no NVA personāla;
* apmācību pasākumu kvalitātes mērīšanas efektivizēšanai pilnveidot Apmācību monitoringa rīku BURVIS CV vakanču portāla vidē;
* informācijas aprites riska novēršanai un ESF projektu uzraudzības monitoringa informācijas nodrošināšanai, ar mērķi savlaicīgi veikt pasākumus iespējamo risku novēršanai, apkopotos pārbaužu rezultātus par apmeklētības kontrolēm un pārbaudēm uz vietas pasākumu īstenošanas vietās, filiālēs uzturēs strukturētas atskaites formā uz NVA servera vietnes atsevišķā mapē, ar pieeju NVA direktorei un direktores vietniekiem, RVIKN, PD, ESF PD. Šobrīd esošā kārtība paredz UN pārbaužu rezultātus iesniegt ziņojuma formā vienu reizi ceturksnī NVA direktorei un direktores vietniekiem, PD, ESFPD, nav noteikts starpposmu uzraudzības rezultātu monitoringa rīks;
* NVA Aktīvo nodarbinātības un preventīvo bezdarba samazināšanas pasākumu rezultatīvo rādītāju un finanšu līdzekļu sadales komisijas ietvaros turpmāk skatīs apmācību un nodarbinātības pasākumiem rādītāju – “bezdarbnieku skaits, kas pārtraukuši dalību pasākumā” un “iemesli”. Lai nodrošinātu datu salīdzināmību un pēctecību, ģenerējot datus no BURVIS, ir veikta apjomīga datu analīze par 2016.gadu un par 2017.gada deviņiem mēnešiem. Šobrīd plānots minētos rādītājus atspoguļot reizē ar “vadība saskaņā ar mērķiem” izpildi filiāļu griezumā, ko plānots izskatīt vienu reizi ceturksnī, kā arī filiāļu informatīvajā dienā. Šogad šie rādītāji tiek monitorēti, bet ar 2018.gadu līguma pārkāpumu īpatsvaru izskatīt kā pieļaujamo rādītāju;
* sākot no septembra, NVA ir uzsākta apmācību un nodarbinātības pasākumu pārbaužu monitoringa rezultātu izvērtēšana t.sk. vērtēts bezdarbnieka skaits prombūtnē, kavējuma statuss – attaisnots, vai neattaisnots kavējums, vai notikusi bezdarbnieka prombūtnes paziņošana atbilstoši noteiktajām līgumsaistībām starp NVA un bezdarbnieku.

Papildus minētajam NVA pilnveido Kvalitātes rokasgrāmatas procesā 2.10 “Pasākumu īstenošanas uzraudzības un kontrole”, izstrādājot Apmeklētības kontroļu un uzraudzības pasākumu nodrošināšanas vadlīnijas.

 Vienlaikus 2018.gadā NVA turpinās sadarbību ar Izglītības kvalitātes valsts dienestu (turpmāk – IKVD) un aicinās IKVD stiprināt izglītības un/vai izglītības programmu akreditācijas procesu un kvalitātes vērtēšanu, lai nodrošinātu kvalitatīvu apmācību pasākumu pieejamību bezdarbniekiem un darba meklētājiem. Pašreiz IKVD pārbaudes NVA sadarbības izglītības iestāžu apmācību īstenošanas vietās veic tikai tad, kad ir saņemts NVA aicinājums/lūgums par to nepieciešamību. Esošajā situācijā IKVD ir ierobežota kapacitāte kvalitātes pārbaudēm visā Latvijas teritorijā (gan formālās, gan ārpus formālās izglītības ietvaros), tāpēc sadarbība tiek īstenota pieprasījuma kārtībā, inspektoriem dodoties uz izglītības iestādi un veicot pārbaudes pasākuma norises vietās. Paplašinātās pārbaudes un nepilnību konstatēšanas rezultātā tiek sagatavots akts, kura rezultātā izglītības iestādei var tikt atņemta licence, tādējādi svītrojot programmu no izglītības programmu reģistra un liedzot tai programmas īstenošanu. Pēdējo gadu laikā IKVD ir anulējis programmu licences NVA sadarbības iestādēm, tomēr šādu gadījumu skaits ir vērtējams kā neliels (IKVD pārziņā galvenokārt ir izglītības pedagogu un programmu apraksta atbilstības jautājumi, papildus vēl tiek vērtēti izdales materiāli un materiāltehniskā bāze).

**Informatīvā ziņojuma galveno secinājumu apkopojums**

LM sadarbībā ar NVA un citiem sadarbības partneriem regulāri vērtē apmācību un citu pasākumu atbilstību darba tirgus pieprasījumam un klientu vajadzībām un pēc nepieciešamības ievieš izmaiņas pasākumu īstenošanas nosacījumos (regulāri tiek sagatavoti informatīvie ziņojumi par situāciju darba tirgū un noteikto programmu īstenošanu un par darba tirgus prognozēm, tiek veiktas izmaiņas bezdarbnieku apmācību programmu sarakstā, notiek regulāras tikšanas un diskusijas par 7.1.1.SAM, 7.2.1.1. un 9.1.1.1.pasākumu ieviešanas progresu). Kopumā jāsecina, ka, kaut arī reģistrēto bezdarbnieku skaits katru gadu samazinās, tas būtiski neietekmē dalībnieku skaita izmaiņas aktīvajos nodarbinātības pasākumos (līdz šim un arī pašreiz kopējais pieteikumu skaits dalībai pasākumos, atbilstoši profilēšanas rezultātiem, pārsniedz bezdarbniekiem piedāvāto pakalpojumu skaitu). Ņemot vērā iepriekš veikto analīzi, kā arī dažādu pētījumu rezultātus un projektu iesniegto papildus informāciju par darbā iekārtošanās rādītājiem secināms, ka visos trijos šajā ziņojumā minētajos pasākumos nav nepieciešams veikt būtiskas saturiskās izmaiņas un grozīt iepriekš noteiktos rezultatīvos rādītājus, tajā skaitā samazinot pasākumu īstenošanai atvēlēto finansējumu.

Tomēr vienlaikus ir svarīgi pieminēt, ka pašreiz ir konstatētas nepilnības 7.1.1.SAM, 7.1.2.1. un 9.1.1.1.pasākumu aktivitāšu uzraudzības procesā – piemēram, balstoties uz CFLA sniegto informāciju, pārbaužu kvalitatīvai vērtēšanai pietrūkst informācija par apmācību pasākumu grafikiem, faktiskajām subsidēto darba vietu īstenošanas vietām, bezdarbniekam uzticētā darba specifiku, darba laika grafiku, faktisko darba adresi un pārvietošanas maršrutiem starp darba objektiem, reģistrētā bezdarbnieka statusa zaudēšanu pasākumu dalībniekiem pirms vai pasākuma iesaistes laikā, bezdarbnieku slimības lapām un attaisnotajām prombūtnēm darba laikā. Lai risinātu izveidojušos situāciju, šī gada pēdējo mēnešu laikā LM veica pārrunas ar NVA, CFLA un Finanšu ministriju un tika panākta vienošanās par šādam izmaiņām esošajā iepriekš minēto atbalsta pasākumu uzraudzības sistēmā:

1. sākot ar 01.11.2017., CFLA ir plānots nodrošināt attālināto piekļuvi BURVIS informācijas sistēmai. Vienlaikus, lai nodrošinātu informācijas apmaiņu attiecībā uz to informācijas daļu, kas nav pieejama BURVIS, sākot ar 12.10.2017., CFLA ir nodrošināta piekļuve NVA serverim, kurā ir pieejama visa ar projektu īstenošanu saistītā aktuālā informācija (līgumi starp NVA un darba devējiem, darba līgumi starp darba devējiem un bezdarbniekiem, apmācību īstenošanas grafiki u.tml.);
2. līdz 30.12.2017. ir plānots uzlabot pasākumu uzraudzības sistēmu NVA:
3. līdz 30.12.2017. ir plānots veikt strukturālas izmaiņas NVA struktūrā, lai koncentrētu projektu līmenī pārbaužu funkciju veikšanu pasākuma īstenošanas vietās, tādejādi uzlabojot ESF projektu uzraudzības sistēmu, veicinātu pārbaužu rezultātu pozitīvu  atzinumu pieaugumu;
4. sākot ar 15.11.2017., ir plānots RVIKN vienu reizi mēnesī sniegt īsu ziņojumu NVA direktorei un direktores vietniekiem par identificētajiem riskiem, veikto uzraudzību, izvērtēt ESF projektiem vienu reizi pusgadā īstenošanas un kontroles procesu, tādejādi stiprinot ESF projektu uzraudzību;

c) ir uzsāktas un tiek ieviestas papildus kontroles:

- sākot ar 26.10.2017. ir ieviesta datu atbilstības papildus kontrole, pārbaudot līgumā pasākuma īstenošanas vietas adreses atbilstību BURVIS datiem, vienas filiāles vadītājam veicot attālināto pārbaudi otrai filiālei, izmantojot piekļuvi NVA serverim, uz kura elektroniski glabājas ar pasākuma īstenotājiem noslēgtie līgumi un to vienošanās;

 - līdz 30.12.2017. tiks uzsākti kvalitātes procesa auditi, ar mērķi konsultatīvo vizīšu laikā filiālēs vērtēt ESF projektu pasākumu īstenošanas neatbilstības no procesa aspekta un to ietekmi uz pasākuma īstenošanas kvalitāti;

- no š.g. septembra filiāļu vadītāji veic arī bezdarbnieka individuālā darba meklēšanas plāna pārbaudi t.sk. iekļauta pasākumu atbilstības pārbaude, savukārt PD veic papildkontroli attālināti un klātienē;

1. sākot no 10.11.2017., ir plānots apkopotos pārbaužu rezultātus par apmeklētības kontrolēm un pārbaudēm uz vietas pasākumu īstenošanas vietās un filiālēs, ik mēnesi strukturētas atskaites formā uzturēt NVA servera atsevišķas vietnes mapē, ar pieeju NVA direktoram un direktora vietniekiem, RVIKN, PD, ESFPD, tādejādi novēršot informācijas aprites risku un nodrošinot ESF projektu uzraudzības monitoringu;
2. sākot ar 01.11.2017., NVA Aktīvo nodarbinātības un preventīvo bezdarba samazināšanas pasākumu rezultatīvo rādītāju un finanšu līdzekļu sadales komisijā ir plānots skatīt apmācību un nodarbinātības pasākumiem rādītāju – “bezdarbnieku skaits, kas pārtraukuši dalību pasākumā” un “iemesli”, atspoguļojot tos reizē ar “vadība saskaņā ar mērķiem” izpildi filiāļu griezumā, ko plānots izskatīt vienu reizi ceturksnī, kā arī filiāļu informatīvajā dienā;
3. līdz 30.12.2017. ir plānots nodrošināt izglītības iestādēm iespēju informācijas sistēmā veikt mācību grupu plānošanu, komplektēšanu, sagatavot nodarbību grafikus, veikt apmeklējumu uzskaiti, sagatavot un iesniegt NVA atskaites par organizēto apmācību e-vidē;
4. līdz 30.12.2017. ir plānots iesniegt grozījumus MK noteikumos Nr.75, kas noteiks stingrākas prasības un paredzēs finansiāla rakstura atbildību pasākumu organizētājiem par normatīvo aktu prasībām neatbilstošo pasākumu īstenošanu (ir plānots detalizētāk atrunāt par kādiem pārkāpumiem un cik ātri izglītības iestāde tiks svītrota no apmācību pasākumu veicēju saraksta, kā un pēc kāda laika izglītības iestādei būs iespējams atjaunot statusu; tiek izskatīta iespēja ieviest apliecinājumus par pienākumu ievērošanu, kurus parakstīs izglītības iestādes);
5. līdz 30.12.2017. NVA plāno pastiprināt iekšējās kontroles procedūras un turpmāk katru gadu aktīvāk informēt savus sadarbības partnerus par nepieciešamību sekot līdzi un ievērot sadarbības dokumentos uzņemtās saistības attiecībā uz apmācību un nodarbinātības pasākumu īstenošanu (tajā pašā laikā sadarbības partneriem tiks sniegts konsultatīvais atbalsts un nodrošināta palīdzība nepieciešamās dokumentācijas sagatavošanā un tiesību normu ievērošanā);
6. līdz 01.04.2018. ir plānots tikties ar IKVD, lai pārrunātu turpmākās sadarbības iespējas un nodrošinātu kvalitatīvo apmācību pasākumu pieejamību bezdarbniekiem un darba meklētājiem;
7. līdz 01.03.2018. NVA plāno izvērtēt un iesniegt LM, Finanšu ministrijai un CFLA analīzi par 2017.gada otrajā pusē veicamajām izmaiņām ESF īstenoto pasākumu uzraudzības procedūrās un šo izmaiņu ietekmi uz kopējiem pasākumu pārbaužu rezultātiem (pēc strukturālo izmaiņu ieviešanas NVA struktūrā);

7) pēdējos gados aktīvajos nodarbinātības pasākumos arvien biežāk iesaistās bezdarbnieki, kas ilgstoši ir bijuši ārpus darba vides un kuriem ir grūtāk integrēties darba tirgū, cilvēki ar zemu motivāciju meklēt darbu un ar nopietnām veselības problēmām. Līdz ar to iesaiste pasākumos ne vienmēr ir regulāra, jo dalībnieki atrodas uz slimības lapas un attaisnojoši kavē pasākumus veselības stāvokļa dēļ. Bezdarbnieku un darba meklētāju atbalsta likuma 14.panta 3.daļa paredz, ka bezdarbnieki var attaisnoti kavēt darbu vai apmācības, ja bezdarbniekam iestājusies pārejoša darbnespēja – līdz ar to pārbaudēs pasākumu īstenošanas vietās var būt konstatēti gadījumi, kad bezdarbnieks neatrodas apmācību vai darba vietā attaisnoti. 2018.gadā LM un NVA turpinās sadarbību ar CFLA, lai nodrošinātu, ka šādi gadījumi, kad bezdarbnieku prombūtne pasākuma īstenošanas vietā ir attaisnota, tiktu korekti atspoguļoti veikto pārbaužu dokumentācijā.

Labklājības ministrs J.Reirs

01.11.2017 11:27:14

6520

A.Tutova

Tālr.: 67782960

E-pasts: Alona.Tutova@lm.gov.lv

1. Jāņem vērā, ka persona vienlaicīgi var piederēt pie vairākām mērķa grupām, līdz ar to minētos īpatsvarus nedrīkst salikt (lai saņemtu 100%). [↑](#footnote-ref-1)
2. http://www.lm.gov.lv/text/664 [↑](#footnote-ref-2)
3. <http://polsis.mk.gov.lv/documents/5895> [↑](#footnote-ref-3)
4. <http://www.lm.gov.lv/text/2562> [↑](#footnote-ref-4)
5. http://www.oecd.org/els/soc/investing-in-youth-latvia-9789264240407-en.htm [↑](#footnote-ref-5)
6. http://www.nva.gov.lv/index.php?cid=6&mid=95 [↑](#footnote-ref-6)
7. http://www.esfondi.lv/upload/Petijumi\_un\_izvertejumi/izvertejuma-zinojums.pdf [↑](#footnote-ref-7)
8. https://komitejas.esfondi.lv/KIDG/03%20-%20Izv%C4%93rt%C4%93%C5%A1anas%20zi%C5%86ojumi/2014.%20-%202020.%20pl%C4%81no%C5%A1anas%20period%C4%81%20veiktie%20izv%C4%93rt%C4%93jumi/02%20-%20JNI%20profesion%C4%81lo%20apm%C4%81c%C4%ABbu%20izv%C4%93rt%C4%93jums%20(CRIE)/2017-05-12-draft\_youthguarantee\_evaluation\_Latvia.pdf [↑](#footnote-ref-8)
9. <https://blogs.worldbank.org/jobs/four-ways-maximizing-effectiveness-youth-employment-programs>; <https://www.mindtickle.com/blog/measure-impact-training-program/>; <https://elearningindustry.com/3-ways-measure-training-effectiveness> [↑](#footnote-ref-9)
10. <http://www.lm.gov.lv/text/2562> [↑](#footnote-ref-10)
11. <http://www.lm.gov.lv/text/664> - LM ikgadējie informatīvie ziņojumi par darba tirgus īstermiņa prognozēm un bezdarbnieku un darba meklētāju prioritārajiem apmācību virzieniem" [↑](#footnote-ref-11)
12. http://www.rwi-essen.de/youth-employment-conference/ [↑](#footnote-ref-12)
13. Konferences darba materiāli ir pieejami pēc pieprasījuma mājas lapā <http://www.rwi-essen.de/youth-employment-conference/> un LM [↑](#footnote-ref-13)
14. Daļa no pētījuma apraksta pieejama šeit - http://ftp.iza.org/dp10263.pdf [↑](#footnote-ref-14)
15. DP 9.2.1.SAM "Paaugstināt sociālo dienestu darba efektivitāti un darbinieku profesionalitāti darbam ar riska situācijā esošām personām" 9.2.1.2.pasākuma "Iekļaujoša darba tirgus un nabadzības risku pētījumi un monitorings" īstenošanas noteikumi Nr. 386 (07.07.2015.) [↑](#footnote-ref-15)
16. <http://www.nva.gov.lv/docs/e_apm.jpg> [↑](#footnote-ref-16)
17. Bezdarbniekiem tiek nodrošināta iespēja, t.sk. tiem, kas nav pabeiguši profesionālās izglītības programmas, taču ieguvuši nozīmīgu darba pieredzi vai attīstījuši prasmes ārpus formālās izglītības sistēmas, bez profesionālās izglītības programmas apguves bezdarbnieku apmācību ietvaros, normatīvajos aktos noteiktā kārtībā kārtot eksāmenu un iegūt zināšanas un prasmes apliecinošu dokumentu (t.sk., profesionālo kvalifikāciju) [↑](#footnote-ref-17)
18. <http://polsis.mk.gov.lv/documents/5895> [↑](#footnote-ref-18)
19. Profilēšana – mērķtiecīga bezdarbnieka iesaiste apmācībās un darba meklēšanā, kad atbalsta pasākumi tiek piemeklēti atbilstoši cilvēka iepriekš iegūtām zināšanām, prasmēm un darba pieredzei. [↑](#footnote-ref-19)
20. http://www.esfondi.lv/upload/Petijumi\_un\_izvertejumi/izvertejuma-zinojums.pdf [↑](#footnote-ref-20)
21. NVA aprēķina šo rādītāju kā attiecību starp jauniešiem, kas piedalījušies pasākumā un jauniešiem, kas pabeiguši dalību un iekārtojušies darba sešu mēnešu laikā kopš dalības pabeigšanas. Savukārt VIAA veic jauniešu – apmācību dalībnieku aptauju. [↑](#footnote-ref-21)
22. Pasākuma rezultatīvajā rādītājā tiek ieskaitīti tikai tie jaunieši, kas ir iesaistījušies ilgtermiņa atbalsta pasākumos; kopumā 2014.-2017.gadā atbalstu NVA saņēmuši vairāk par 100 000 jauniešu. [↑](#footnote-ref-22)
23. <https://ec.europa.eu/info/sites/info/files/2017-european-semester-country-report-latvia-en.pdf>; 21.lp. [↑](#footnote-ref-23)
24. Tai skaitā, ievērojot minētajās sanāksmēs pārrunāto, NVA sagatavoja un iesniedza 31.08.2017. informāciju CFLA, FM un LM par jau veiktajiem un papildu iespējamiem risinājumiem projektu uzraudzības sistēmā, kā arī par nepieciešamās informācijas apmaiņas iespējām starp CFLA un NVA. [↑](#footnote-ref-24)
25. Atbilstoši NVA 2017.gada 15.augusta rīkojumam Nr.183 “Par ESF projektu uzraudzības stiprināšanu”, sākot ar šī gada 21.augustu pasākumu īstenošanas un apmeklētības kontroles funkcija tika deleģēta arī filiāļu darbiniekiem un šobrīd notiek intensīvs darbs pie rezultātu apkopošanas un izvērtēšanas. [↑](#footnote-ref-25)